བརྩམས་སྒྲུང་འདིའི་འགོ་ནས་མཇུག་བར་ར་ལོར་རྫོགས་རྒྱུ་མེད་པའི་སྣབས་ལྡན་པ་དང་།གཞན་གྱིས་ཁོར་རྫོགས་རྒྱུ་མེད་པའི་འགྲམ་ལྕག་གཞུས་ཡོད།གལ་ཏེ་ར་ལོ་ནི་བོད་མི་རིགས་ཀྱི་བསྡུས་གཟུགས་ཞིག་ཡིན་པའི་དབང་དུ་བཏང་ན།ར་ལོའི་རང་མདོག་བཙོག་པོ་དེ་དོན་དངོས་ཐོག་སུའི་རང་མདོག་ཡིན།འགྲམ་ལྕག་ཚ་པོ་དེ་ཡང་སུས་སུ་ལ་གཞུས་པ་རས།དེ་ནི་ཧ་གོ་དོན་གསལ་གྱི་གནས་ཅིག་ཡིན་ན།དོན་དངོས་ཐོག་ར་ལོ་ནི་མདོ་མེད་ཆོ་མེད།གཉོམ་ཆུང་ནུས་མེད།བླུན་རྨོངས་ཨུ་ཚུགས།དགོད་བྲོ་ཡིད་མུག་གི་རང་གཤིས་ལྡན་པ་དང་།བདག་འཛིན་གྱི་འདུ་ཤེས་མེད་ལ་རང་ལ་དམིགས་འབེན་གསལ་པོ་ཡོད་པ་ཞིག་ཀྱང་མིན་ཞིང་།རང་ཚུགས་ཐུབ་པའི་བསམ་བློ་མེད་ལ་གནད་འགག་གི་མདུན་དུ་ཨུ་ཚུགས་མཐར་སྐྱེལ་བྱེད་པའི་སྙིང་སྟོབས་ལྡན་པ་ཞིག་ཀྱང་མིན་པས།སྣང་བརྙན་དེས་བོད་མི་རིགས་ཀྱི་ཞན་ཆ་མི་ཉུང་ཙམ་མཚོན་ཡོད་ན།ར་ལོ་ནི་བོད་མི་རིགས་ཀྱི་ཁྲོད་ལས་བསམ་བློ་རྗེས་ལུས་ཅན་རྣམས་ཀྱི་བསྡུས་གཟུགས་ཡིན་པར་བརྗོད་ཆོགབརྩམས་ཆོས་དེའི་སྒྱུ་རྩལ་གྱི་ངོས་ནས་གླེང་ན།བདུད་ལྷ་རྒྱལ་གྱིས་བོད་ཀྱི་བརྩམས་སྒྲུང་གསར་པ་ཕལ་ཆེར་བའི་བྱུང་རིམ་དེ་རྐྱང་ཆིག་པ་ཡིན་ཏེ།གཞུང་རྟ་ལྟ་བུའི་བྱུང་རིམ་གཅིག་གིས་བརྩམས་སྒྲུང་ཡོངས་སུ་གྲུབ་ཚར་བར་བྱས་པ་དང་།བྱུང་རིམ་ཆེན་པོ་གཅིག་པོ་དེའི་གཏམ་རྒྱུད་ཚར་བ་དང་བརྩམས་སྒྲུང་ཀྱང་ཚར་བ་ཡིན།ར་ལོརམཚོན་ན་ཐོག་མར་འདིའི་ནང་དུ་གཞུང་རྟ་ལྟ་བུའི་གཙོ་བོ་དང་གཅིག་པོ་དེ་མེད།ཚན་པ་སོ་སོས་བྱུང་རིམ་རེ་རེ་གྲུབ་པར་བྱེད་ལ་བྱུང་རིམ་སོ་སོའི་གོ་ས་མཉམ་མཉམ་དུ་ཡོད་པ་ཡིན།བྱུང་རིམ་སྔ་ཕྱིའི་བར་འབྲེལ་བ་དེ་བྱུང་རིམ་རང་ངོས་ཀྱི་རྒྱུ་འབྲས་གཏན་ཚིགས་ཀྱིས་སྦྲེལ་ཡོད་དུ་བྱས་པ་ཡིན།དེ་བས་ར་ལོའི་གཤིས་ཀ་ངོས་མ་བཟུང་བས་བྱུང་རིམ་སོ་སོའི་ནང་གནས་ཀྱི་འབྲེལ་བ་་ཡང་དག་དེ་ཡང་མཐོང་དཀའ།འདི་ལྟའི་བྱུང་རིམ་ནི་ད་གཟོད་རྐྱང་ཆིག་པ་ཅན་མ་ཡིན་ལ།རྒྱུན་གཅིག་པའི་བྱུང་རིམ་ཀྱང་མི་ཟེར།དེ་བས་ར་ལོའདི་བོད་ཀྱི་བརྩམས་སྒྲུང་གསར་བའི་ལོ་རྒྱུས་སྟེང་ནས་མི་སྣའི་གཤིས་ཀ་འབྲི་བ་ཅན་ཨང་དང་བོ་བ་ཡིན་ཞེས་བཤད་ཆོགཅེས་གསུངས་པ་ལྟར།མི་སྣའི་གཤིས་ཀ་འབྲི་བ་གཙོ་བཟུང་ནི་ར་ལོའིཁྱད་ཆོས་གཙོ་བོ་ཡིན་པ་དང་།དེ་ཡང་མི་སྣ་ཁེར་རྐྱང་གི་གཤིས་ཀ་ཙམ་མ་ཡིན་པར་མི་རིགས་གཅིག་དང་མི་ཚོགས་གཅིག་ལ་ཁྱབ་པའི་བསྡུས་གཟུགས་ཞིག་དང་སྤྱི་གཟུགས་ཞིག་གི་ཐོག་ནས་མི་སྣའི་སྣང་བརྙན་ཁྱད་འཕགས་ཅན་ཞིག་འབྲི་བཞེངས་བྱས་ཡོད་པ་ནི་དེ་བས་མངོན་པར་བསྟོད་འོས་པའི་ཁྱད་ཆོས་སུ་མངོན།དེའི་ཕྱིར་བོད་ཀྱི་དེང་རབས་བརྩམས་སྒྲུང་ཁྲོད་དུ་མི་སྣའི་སྣང་བརྙན་ཇི་སྙེད་ཅིག་འབྲི་བཞེངས་བྱས་ཡོད་ནའང་དཔེ་མཚོན་གྱི་སྣང་བརྙན་ནི་དོན་གྲུབ་རྒྱལ་གྱི་སྤྲུལ་སྐུཡི་སྤྲུལ་སྐུ་དང་།སད་ཀྱིས་བཅོམ་པའི་མེ་ཏོགགི་ལྷ་སྐྱིད།རྩོམ་པ་པོ་གང་གི་བརྩམས་སྒྲུང་ནང་གི་ཨ་ལགས་འབྲོང་ལྟ་བུ་ལས་མཐོང་དཀོན་པའི་ཚོད་དུ་སྣང་བ་ལས་ར་ལོ་སྣབས་ལུག་ནི་གཉོམ་ཆུང་ནུས་མེད་ཀྱི་དཔེ་མཚོན་མི་སྣ་ཞིག་ཏུ་འཛིན་ཆོག